Diari Oficial de la Generalitat Valenciana


Sumari del DOGV 6410, del 02-12-2010 (2010/12071)

RESOLUCIÓ de 22 de novembre de 2010, de la Presidència de l'Acadèmia Valenciana de la Llengua, per la qual es publica l'Acord de 19 de novembre de 2010, del Ple de l'Acadèmia Valenciana de la Llengua, pel qual es convoquen ajudes per a la promoció dels escriptors en valencià
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6410

Data del DOGV
:   02-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/12369


Data del document
:   22-11-2010

Organisme emissor
:   Acadèmia Valenciana de la Llengua

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 22 de novembre de 2010, de la Presidència de l'Acadèmia Valenciana de la Llengua, per la qual es publica l'Acord de 19 de novembre de 2010, del Ple de l'Acadèmia Valenciana de la Llengua, pel qual es convoquen ajudes per a la promoció dels escriptors en valencià [2010/12619]
Segons establix l'article 19.c de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, ordene la publicació de l'acord següent:
«Acord de 19 de novembre del 2010, del Ple de l'Acadèmia Valenciana de la Llengua, pel qual es convoquen ajudes per a la promoció dels escriptors en valencià.
Entre les competències que la Llei 7/1998, de 16 de setembre, de Creació de l'Acadèmia Valenciana de la Llengua, atribuïx a esta institució de la Generalitat Valenciana, figura la de "vetlar per l'ús normal del valencià" (art. 7 de la Llei). En este sentit, l'AVL ha volgut afavorir des de la seua creació la presència i la difusió de la nostra llengua en tots els àmbits.
Per a aconseguir este objectiu és essencial fomentar l'hàbit lector en la nostra llengua entre la ciutadania. Una manera d'assolir-ho és acostar els autors de les obres literàries al seu públic potencial i fer-ho, a més a més, per tot el territori valencià. Per tant, sembla oportú donar suport a les empreses editorials valencianes del sector privat que aposten per editar llibres en el nostre idioma perquè puguen organitzar presentacions i conferències dels escriptors en els llocs on els llibres estan més presents: en llibreries, biblioteques, cases de cultura, entitats socials i centres educatius.
Per a poder dur a terme esta iniciativa, els pressuposts de l'AVL per al 2011 habiliten una línia de crèdit per un import de 30.000,00 €.
A fi de poder fer efectives estes ajudes, el Ple de l'AVL, en la sessió del 19 de novembre del 2010,
ACORDA
Primer
Convocar concurs públic per a les ajudes a la promoció dels escriptors en valencià, i aprovar les bases per les quals es regix esta convocatòria i el model de sol·licitud, que s'inclou com a annex II d'este acord.
Segon
Les ajudes tindran un import global màxim de 30.000,00 €, que es pagaran a càrrec del Pressupost de la Generalitat Valenciana de l'any 2011, secció 17 «Acadèmia Valenciana de la Llengua», línia «Promoció dels escriptors en valencià», codi T5421, del capítol IV, del programa 541.10, codi comptable 6284-6-26-29.
Tercer
Esta convocatòria es condiciona a la provisió de crèdit adequat i suficient en els pressuposts de l'AVL.
DISPOSICIONS FINALS
Primera
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'este acord.
Segona
Este acord entrarà en vigor l'endemà de la publicació en el Diari Oficial de la Comunitat Valenciana.
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament un recurs de reposició, o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:
a) El recurs de reposició s'haurà d'interposar davant del Ple de l'AVL en el termini d'un mes comptador des de l'endemà de la publicació d'este acord.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació d'este acord».
València, 22 de novembre de 2010.- La presidenta: Ascensió Figueres Górriz.
ANNEX I
Bases per a la concessió d'ajudes a la promoció dels escriptors en valencià
Article 1. Objecte i àmbit
L'objecte del present acord és la convocatòria de concurs públic per a la concessió d'ajudes a la promoció d'escriptors valencians a través de la programació de conferències en les quals presenten els seus llibres, amb la condició que l'obra estiga escrita en valencià.
Article 2. Beneficiaris de les ajudes
Podran ser beneficiàries d'estes ajudes les empreses editorials valencianes del sector privat que presenten els seus llibres en llibreries, biblioteques, cases de cultura, entitats socials i centres educatius.
També s'inclouen en esta convocatòria les presentacions celebrades en les fires del llibre de municipis amb una població inferior a 100.000 habitants.
Article 3. Conceptes susceptibles d'ajuda
El concepte susceptible d'ajuda serà la retribució dels honoraris de l'autor per a la presentació de l'obra escrita en valencià.
Article 4. Requisit normatiu
Per a poder ser beneficiaris d'estes ajudes l'obra literària presentada haurà de respectar la normativa lingüística de l'AVL.
Article 5. Presentació de sol·licituds i termini
1. Les sol·licituds per a obtindre les ajudes que regula la present convocatòria s'han de dirigir a l'Acadèmia Valenciana de la Llengua i s'han de presentar en el model normalitzat (que figura en l'annex II) en el registre de l'Acadèmia, ubicat en el monestir de Sant Miquel dels Reis, avinguda de la Constitució, 284 (CP 46729), de València, o s'han de tramitar per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
2. Les sol·licituds han d'anar acompanyades d'una relació en què s'haurà d'indicar la programació de les presentacions prevista per al 2011 en la qual figure el nom de l'escriptor, l'obra presentada, la localitat i el lloc on es durà a terme la conferència, i la data aproximada de realització.
3. El fet d'acollir-se a la present convocatòria comporta que el sol·licitant autoritza l'Acadèmia Valenciana de la Llengua per a obtindre, directament de l'administració corresponent, l'acreditació del compliment de les seues obligacions tributàries i amb la Seguretat Social.
4. Les sol·licituds s'han de presentar en el termini de 45 dies naturals, comptadors a partir de l'endemà de la publicació d'esta convocatòria.
Article 6. Import global màxim i criteris d'avaluació de les sol·licituds
L'import global màxim de les ajudes és de 30.000,00 €.
Seran estimades totes les sol·licituds presentades, sempre que complisquen els requisits previstos en esta convocatòria i en l'ordenament jurídic vigent.
Entre totes les sol·licituds vàlides es durà a terme un repartiment proporcional de l'import global màxim, amb els límits establits en l'article 7.3 d'esta convocatòria.
Article 7. Resolució de la concessió d'ajudes
1. L'AVL pot demanar al sol·licitant l'aportació addicional d'altres documents o dades complementàries que considere necessaris per a resoldre sobre la sol·licitud presentada.
2. Les ajudes es concediran per acord de la Junta de Govern, a proposta del Comité Avaluador format per les persones següents:
President: Josep Palomero Almela (president de la Secció de Foment de l'Ús del Valencià).
Secretari: Ernest Gonzàlez Fabra (cap de Gestió Administrativa).
Vocals: Joan Tamarit Llop (cap de Gestió Econòmica).
Josep Lacreu Cuesta (cap de la URTL)
Agustí Colomer Ferràndiz (lletrat secretari general)
3. L'import màxim de l'ajuda econòmica no pot ser superior a 300,00 € per presentació amb els límits següents:
- Es concedirà un màxim de 1.500,00 € per escriptor.
- Es concedirà un màxim de 12.000,00 € per editorial.
- Per cada acte de presentació no es podrà rebre més d'una ajuda.
4. La Junta de Govern, a proposta del Comité Avaluador, pot declarar deserta, totalment o parcialment, l'adjudicació de les ajudes convocades, i es reserva la facultat d'interpretar el contingut d'esta convocatòria a l'efecte de l'adjudicació d'ajudes.
5. La resolució de concessió de les ajudes es dictarà i notificarà en el termini de tres mesos comptadors a partir de l'endemà de la publicació en el Diari Oficial de la Comunitat Valenciana de la resolució de la Presidència de l'AVL, per la qual es convoquen estes ajudes. Vençut este termini sense que s'haja dictat i notificat una resolució expressa, els interessats podran considerar desestimades les seues pretensions per silenci administratiu.
6. La resolució d'adjudicació serà notificada sense perjuí, si és el cas, de la publicació en el Diari Oficial de la Comunitat Valenciana.
7. Els beneficiaris hauran d'aportar la fitxa de manteniment de tercers llevat que l'hagen facilitada anteriorment.
Article 8. Control de les accions
L'AVL podrà comprovar en qualsevol moment les dades que declaren els sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que siguen procedents.
Article 9. Justificació i liquidació de les ajudes concedides
Els beneficiaris de les ajudes han de presentar abans del 5 de desembre del 2011 la documentació següent:
- Un exemplar dels llibres presentats.
- Les factures que justifiquen les retribucions als escriptors per les conferències realitzades.
- Justificant de la celebració de la conferència firmat per l'entitat organitzadora segons el model que s'adjunta com a annex III.
- Justificació del material imprés o electrònic on figure el patrocini de l'Acadèmia Valenciana de la Llengua, d'acord amb els models que es facilitaran.
Si abans del 4 de desembre del 2011 no ha sigut aportada la documentació indicada en el punt anterior, s'entendrà que el beneficiari renuncia a la subvenció concedida.
Article 10. Obligacions del beneficiari
1. L'alteració d'alguna de les característiques del projecte aprovat, com ara l'incompliment de les condicions i els terminis establits en la convocatòria, la falta de justificació dels gastos efectivament realitzats i la concessió d'altres ajudes públiques per a la mateixa finalitat amb posterioritat a la presentació de la sol·licitud, pot donar lloc a la minoració de la subvenció concedida.
Les editorials que no complisquen almenys el 50% de les presentacions previstes, a més de la minoració proporcional que es preveu en el paràgraf anterior, no podran ser beneficiàries en la resolució de la convocatòria següent que l'Acadèmia Valenciana de la Llengua poguera publicar per a la mateixa finalitat.
2. L'incompliment, per part del beneficiari, de qualsevol dels requisits, les condicions i altres circumstàncies que van donar lloc a l'atorgament de la subvenció, o la falta de justificació corresponent, donarà lloc a la incoació, per part de l'òrgan competent per a la concessió de les ajudes, de l'expedient corresponent, que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
3. Els beneficiaris d'estes ajudes han de fer constar de manera explícita l'ajuda de l'AVL en els cartells i invitacions a les presentacions dels llibres, tant si són en format imprés com electrònic, d'acord amb els models que facilitarà l'Acadèmia Valenciana de la Llengua a petició del beneficiari.